মহিলাদের অ্যাকাউন্টে ঢুকতে শুরু করল লক্ষ্মীর ভাণ্ডারের বাড়তি ৫০০ টাকা!

ওয়েব ডেস্ক : বৃহস্পতিবার রাজ্য বিধানসভায় পেশ হয়েছে অন্তর্বর্তীকালীন বাজেট (West Bengal Interim budget) । সেখানে লক্ষ্মীর ভান্ডারের (Lakshmir Bhandar) জন্য ৫০০ টাকা বাড়ানো হয়েছিল। এর পরেই শুক্রবার থেকেই রাজ্যের বিভিন্ন প্রান্তে মহিলাদের ব্যাঙ্ক অ্যাকাউন্টে অতিরিক্ত ৫০০ টাকা সহ এই প্রকল্পের টাকা ঢুকতে শুরু করেছে বলে নবান্ন (Nabanna) সূত্রে খবর।

বৃহস্পতিবার বাজেট বক্তৃতায় অর্থমন্ত্রী চন্দ্রিমা ভট্টাচার্য ঘোষণা করেছিলেন, লক্ষ্মীর ভাণ্ডার(Lakshmir Bhandar) প্রকল্পে সাধারণ শ্রেণির মহিলারা এবার থেকে মাসে ১০০০ টাকার বদলে ১৫০০ টাকা পাবেন। পাশাপাশি, এসসি ও এসটি শ্রেণিভুক্ত মহিলাদের জন্য মাসিক অনুদান ১২০০ টাকা থেকে বাড়িয়ে করা হয়েছে ১৭০০ টাকা। পরে মুখ্যমন্ত্রী মমতা বন্দ্যোপাধ্যায় স্পষ্ট করে দেন, ফেব্রুয়ারি মাস থেকেই বাড়তি এই অর্থ উপভোক্তাদের হাতে পৌঁছে যাবে।

আরও খবর : রাজ্যে আসছে কমিশনের ফুল বেঞ্চ! তার আগেই গুরুত্বপূর্ণ বৈঠক রাজ্য পুলিশের

নবান্ন সূত্রে জানা গিয়েছে, শনিবারের মধ্যেই লক্ষ্মীর ভাণ্ডারের সমস্ত উপভোক্তা মহিলাদের অ্যাকাউন্টে ফেব্রুয়ারি মাসের অনুদান পাঠিয়ে দেওয়ার লক্ষ্য নেওয়া হয়েছে। ইতিমধ্যেই একাংশের অ্যাকাউন্টে টাকা ঢুকতে শুরু করায় রাজ্যের নানা জায়গায় খুশির হাওয়া।

দক্ষিণ ২৪ পরগনার রায়দীঘি-সহ একাধিক এলাকায় ব্যাঙ্ক অ্যাকাউন্টে বাড়তি টাকা ঢোকার খবর পেয়ে উচ্ছ্বাস প্রকাশ করেন উপভোক্তারা। অনেকেই রাস্তায় নেমে মুখ্যমন্ত্রী মমতা বন্দ্যোপাধ্যায়কে ধন্যবাদ জানিয়েছেন।